《金缕曲 答沈湘涛》
清代·关锳

梦想今三载。忽传来、芙蓉笺纸，新词十赉。一样红颜漂泊感，盐米光阴无奈。

好珍重、玉台诗派。明月绛纱春风里，看金钗、尽下门生拜。

浮大白，为君快。

相逢各有因缘在。算人生、才能妨命，病愁何怪。只惜聪明长自误，身世漂流文海。

况愁里、朱颜易改。不见花间双蝶舞，但多情、既是升仙碍。

知我者，定能解。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。